**ΑΡΧΑΙΑ ΕΛΛΗΝΙΚΑ ΘΕΩΡΗΤΙΚΗΣ ΚΑΤΕΥΘΥΝΣΗΣ**

**Διδαγμένο κείμενο**

**Ἀριστοτέλους *Ἠθικά Νικομάχεια* (Β6, 4-8 και 14-16)**

Λέγω δὲ τοῦ μὲν πράγματος μέσον τὸ ἴσον ἀπέχον ἀφ’ ἑκατέρου τῶν ἄκρων, ὅπερ ἐστὶν ἓν καὶ τὸ αὐτὸ πᾶσιν, πρὸς ἡμᾶς δὲ ὃ μήτε πλεονάζει μήτε ἐλλείπει· τοῦτο δ’ οὐχ ἕν, οὐδὲ ταὐτὸν πᾶσιν. Οἷον εἰ τὰ δέκα πολλὰ τὰ δὲ δύο ὀλίγα, τὰ ἓξ μέσα λαμβάνουσι κατὰ τὸ πρᾶγμα· ἴσῳ γὰρ ὑπερέχει τε καὶ ὑπερέχεται· τοῦτο δὲ μέσον ἐστὶ κατὰ τὴν ἀριθμητικὴν ἀναλογίαν. Τὸ δὲ πρὸς ἡμᾶς οὐχ οὕτω ληπτέον· οὐ γὰρ εἴ τῳ δέκα μναῖ φαγεῖν πολὺ δύο δὲ ὀλίγον, ὁ ἀλείπτης ἓξ μνᾶς προστάξει· ἔστι γὰρ ἴσως καὶ τοῦτο πολὺ τῷ ληψομένῳ ἢ ὀλίγον· Μίλωνι μὲν γὰρ ὀλίγον, τῷ δὲ ἀρχομένῳ τῶν γυμνασίων πολύ. Ὁμοίως ἐπὶ δρόμου καὶ πάλης. Οὕτω δὴ πᾶς ἐπιστήμων τὴν ὑπερβολὴν μὲν καὶ τὴν ἔλλειψιν φεύγει, τὸ δὲ μέσον ζητεῖ καὶ τοῦθ’ αἱρεῖται, μέσον δὲ οὐ τὸ τοῦ πράγματος ἀλλὰ τὸ πρὸς ἡμᾶς. […]

Ἔτι τὸ μὲν ἁμαρτάνειν πολλαχῶς ἔστιν (τὸ γὰρ κακὸν τοῦ ἀπείρου, ὡς οἱ Πυθαγόρειοι εἴκαζον, τὸ δ’ ἀγαθὸν τοῦ πεπερασμένου), τὸ δὲ κατορθοῦν μοναχῶς (διὸ καὶ τὸ μὲν ῥᾴδιον τὸ δὲ χαλεπόν, ῥᾴδιον μὲν τὸ ἀποτυχεῖν τοῦ σκοποῦ, χαλεπὸν δὲ τὸ ἐπιτυχεῖν)· καὶ διὰ ταῦτ’ οὖν τῆς μὲν κακίας ἡ ὑπερβολὴ καὶ ἡ ἔλλειψις, τῆς δ’ ἀρετῆς ἡ μεσότης·

ἐσθλοὶ μὲν γὰρ ἁπλῶς, παντοδαπῶς δὲ κακοί.

Ἔστιν ἄρα ἡ ἀρετὴ ἕξις προαιρετική, ἐν μεσότητι οὖσα τῇ πρὸς ἡμᾶς, ὡρισμένῃ λόγῳ καὶ ᾧ ἂν ὁ φρόνιμος ὁρίσειεν. Μεσότης δὲ δύο κακιῶν, τῆς μὲν καθ’ ὑπερβολὴν τῆς δὲ κατ’ ἔλλειψιν· καὶ ἔτι τῷ τὰς μὲν ἐλλείπειν τὰς δ’ ὑπερβάλλειν τοῦ δέοντος ἔν τε τοῖς πάθεσι καὶ ἐν ταῖς πράξεσι, τὴν δ’ ἀρετὴν τὸ μέσον καὶ εὑρίσκειν καὶ αἱρεῖσθαι.

**Α1.** Από το παραπάνω κείμενο να γράψετε στο τετράδιό σας τη μετάφραση του αποσπάσματος: **«Ἔτι τὸ μὲν ἁμαρτάνειν ... καὶ αἱρεῖσθαι»**.

**Μονάδες 10**

**Β1.** Στο απόσπασμα **«Λέγω δὲ τοῦ μὲν πράγματος … πρὸς ἡμᾶς»** ο Αριστοτέλης διατυπώνει τις απόψεις του σχετικά με τη «μεσότητα» και τα «άκρα»:

**α)** Να εντοπίσετε λέξεις και φράσεις του κειμένου που σχετίζονται με καθεμία από τις δύο έννοιες. (μονάδες 9)

**β)** Να εξηγήσετε τις έννοιες «μεσότητα» και «άκρα», με βάση το κείμενο.

(μονάδες 6)

**Μονάδες 15**

**Β2. «Ἔστιν ἄρα ἡ ἀρετὴ ἕξις προαιρετική,** ἐν μεσότητι οὖσα τῇ πρὸς ἡμᾶς, **ὡρισμένῃ λόγῳ καὶ ᾧ ἂν ὁ φρόνιμος ὁρίσειεν»**: Να σχολιάσετε το υπογραμμισμένο τμήμα του παραπάνω χωρίου.

**Μονάδες 15**

**Β3. α)** Να αντιστοιχίσετε σωστά τα ονόματα της στήλης Α με τους όρους της στήλης Β (τρεις όροι της στήλης Β περισσεύουν):



(μονάδες 4)

**β)** Να γράψετε τον ορισμό μόνο των εννοιών της στήλης Β που θα επιλέξετε ως σωστές. (μονάδες 6)

**Μονάδες 10**

**Β4.** Να βρείτε στο παραπάνω διδαγμένο κείμενο μία ετυμολογικά συγγενή λέξη, απλή ή σύνθετη, για καθεμία από τις παρακάτω λέξεις της αρχαίας ελληνικής: **ῥᾳστώνη, ἔντευξις, ἐξουσία, σώφρων, ἀνύπαρκτος, πρόσχημα, συλλήβδην, ταγός, συμβόλαιον, ἐμμονή**.

**Μονάδες 10**

**Αδίδακτο κείμενο**

**Θουκυδίδου *Ἱστορίαι* II.89.8 (εκδ. Teubner)**

Τὸν δὲ ἀγῶνα οὐκ ἐν τῷ κόλπῳ ἑκὼν εἶναι ποιήσομαι οὐδ’ ἐσπλεύσομαι ἐς αὐτόν. ὁρῶ γὰρ ὅτι πρὸς πολλὰς ναῦς ἀνεπιστήμονας ὀλίγαις ναυσὶν ἐμπείροις καὶ ἄμεινον πλεούσαις ἡ στενοχωρία οὐ ξυμφέρει. οὔτε γὰρ ἂν ἐπιπλεύσειέ τις ὡς χρὴ ἐς ἐμβολὴν μὴ ἔχων τὴν πρόσοψιν τῶν πολεμίων ἐκ πολλοῦ, οὔτ’ ἂν ἀποχωρήσειεν ἐν δέοντι πιεζόμενος· διέκπλοι τε οὐκ εἰσὶν οὐδ’ ἀναστροφαί, ἅπερ νεῶν ἄμεινον πλεουσῶν ἔργα ἐστίν, ἀλλὰ ἀνάγκη ἂν εἴη τὴν ναυμαχίαν πεζομαχίαν καθίστασθαι.

ἐκ πολλοῦ: από μακριά

**Γ1.** Να γράψετε στο τετράδιό σας τη μετάφραση του παραπάνω κειμένου.

**Μονάδες 20**

**Γ2.** Να γράψετε τους ζητούμενους τύπους για καθεμία από τις παρακάτω λέξεις του κειμένου:

**ἑκών:** τη γενική πληθυντικού στο θηλυκό γένος

**ὁρῶ:** το γ΄ πρόσωπο πληθυντικού της ευκτικής του ενεστώτα στην ίδια φωνή

**ναῦς:** τη δοτική ενικού

**ἄμεινον:** τον ίδιο τύπο στο θετικό βαθμό (το 1ο στο κείμενο)

**πλεούσαις:** το β΄ πρόσωπο ενικού της οριστικής του παρατατικού στην ίδια φωνή

**ξυμφέρει:** το β΄ πρόσωπο ενικού της προστακτικής του

αορίστου β΄ στην ίδια φωνή

**ἀποχωρήσειεν:** το απαρέμφατο του παρακειμένου στην ίδια φωνή

**διέκπλοι:** την κλητική του ενικού

**ἅπερ:** τη δοτική πληθυντικού στο θηλυκό γένος

**καθίστασθαι:** το β΄ πρόσωπο ενικού της υποτακτικής του

ενεστώτα στην ίδια φωνή.

**Μονάδες 10**

**Γ3.α.** Να γίνει πλήρης συντακτική αναγνώριση των παρακάτω τύπων:

**ἐν τῷ κόλπῳ, ἑκὼν εἶναι, ναυσίν, τῶν πολεμίων, καθίστασθαι, πεζομαχίαν**. (μονάδες 6)

**β.** Να αναλύσετε τις μετοχές **ἔχων** και **πλεουσῶν** στην αντίστοιχη για την καθεμία δευτερεύουσα πρόταση. (μονάδες 4)

**Μονάδες 10**

**ΑΠΑΝΤΗΣΕΙΣ**

**Διδαγμένο κείμενο**

**Α1.** Επιπλέον, το να κάνει κανείς λάθος γίνεται με πολλούς τρόπους (γιατί το κακό και το άπειρο πάνε μαζί, όπως δίδασκαν οι Πυθαγόρειοι, ενώ το καλό πάει μαζί με το πεπερασμένο), όμως το να πράττει κανείς το σωστό γίνεται με έναν μόνο τρόπο (γι’ αυτό και το ένα είναι εύκολο, ενώ το άλλο δύσκολο, εύκολο το να αποτύχει κανείς στον στόχο του, δύσκολο όμως το να επιτύχει)· γι’ αυτούς λοιπόν τους λόγους γνώρισμα της κακίας είναι η υπερβολή και η έλλειψη, ενώ της αρετής, (είναι) η μεσότητα·   
γιατί καλοί (γινόμαστε) με ένα μόνο τρόπο, ενώ κακοί με πολλούς.   
Είναι λοιπόν η αρετή συνήθεια που επιλέγεται ελεύθερα από το άτομο, η οποία βρίσκεται στη μεσότητα σε σχέση με εμάς, η οποία καθορίζεται από τη λογική και συγκεκριμένα, κατά τη γνώμη μου, (με τη λογική) που καθορίζει ο φρόνιμος άνθρωπος. Και (είναι) μεσότητα (που βρίσκεται) ανάμεσα σε δύο κακίες, που η μια βρίσκεται από την πλευρά της υπερβολής, ενώ η άλλη από την πλευρά της έλλειψης· και ακόμα (είναι μεσότητα), επειδή από τη μία άλλες από τις κακίες παρουσιάζονται ελλιπείς και άλλες από την άλλη είναι υπερβολικές σε σχέση με αυτό που πρέπει και στα συναισθήματα και στις πράξεις, ενώ η αρετή και βρίσκει και επιλέγει το μέσον.

**Β1. α)** Στον όρο «μέσον» αναφέρονται οι παρακάτω λέξεις και φράσεις: «τοῦ πράγματος μέσον», το οποίο παραπέμπει στο αντικειμενικό μέσο, «τὸ ἴσον ἀπέχον ἀφ’ ἑκατέρου τῶν ἄκρων», με το οποίο δηλώνονται τα δύο ίσα τμήματα που βρίσκονται εκατέρωθεν του μέσου, «πρὸς ἡμᾶς (μέσον)», το οποίο δηλώνει το μέσο με βάση το υποκειμενικό κριτήριο, «μήτε πλεονάζει μήτε ἐλλείπει» , τα ρήματα εκφράζουν την υπερβολή και την έλλειψη αντίστοιχα αλλά στη φράση που βρίσκονται υποδηλώνουν το μέσον.  
Όσον αφορά στα άκρα, δηλαδή στην υπερβολή και στην έλλειψη,   
στον όρο «ἔλλειψις» αναφέρονται οι λέξεις «τὸ ἔλαττον», «ὀλίγον», «ὑπερέχεται», «ἐλλείπει» ενώ στον όρο «ὑπερβολή» αναφέρονται «τὸ πλεῖον», «πολὺ», «ὑπερέχει», «πλεονάζει».

**β)** Ο Αριστοτέλης θέλει να αποδείξει πως η αρετή είναι ένα είδος μεσότητας. Το μέσον, λοιπόν μπορεί να προσδιοριστεί με βάση δύο κριτήρια, τα αντικειμενικά και τα υποκειμενικά. Σύμφωνα με τα αντικειμενικά κριτήρια («κατ’ αὐτὸ τὸ πρᾶγμα») το μέσο σχετίζεται με τα ίδια τα πράγματα. Είναι αυτό που ισαπέχει από τα δύο άκρα του πράγματος. Θεωρείται αντικειμενικό, γιατί προκύπτει ύστερα από επιστημονική γνώση, είναι σταθερό , αναλλοίωτο και γι’ αυτό είναι ένα και αποδεκτό από όλους. Με βάση τα υποκειμενικά κριτήρια («πρὸς ἡμᾶς») όμως το μέσο δεν είναι ούτε πάρα πολύ, ούτε πολύ λίγο, ούτε είναι ένα για όλους. Είναι σχετικό και ο προσδιορισμός του εξαρτάται από τον ίδιο τον άνθρωπο .

Ο Αριστοτέλης, στην προσπάθειά του να προσδιορίσει την έννοια της «μεσότητας», αναφέρεται και στις έννοιες της «ὑπερβολῆς» και της «ἐλλείψεως». Τα άκρα αποτελούν τη λανθασμένη και τη μη ενδεδειγμένη συμπεριφορά, η οποία επικρίνεται, γιατί απομακρύνει το άτομο από την ηθική αρετή.

**Β2.** Στο συγκεκριμένο απόσπασμα ο Αριστοτέλης δίνει τον πλήρη ορισμό της αρετής. Η αρετή λοιπόν, είναι το μόνιμο στοιχείο του χαρακτήρα που επιλέγεται ελεύθερα από τον άνθρωπο. Βρίσκεται στη μεσότητα που προσδιορίζεται με βάση τα υποκειμενικά κριτήρια και καθορίζεται από τη λογική και μάλιστα τη λογική του φρόνιμου ανθρώπου.

Ο Αριστοτέλης θεωρεί ότι η «ἕξις» είναι το προσεχές γένος της αρετής και δίνει στον όρο ηθικό περιεχόμενο, αφού για τον Σταγειρίτη είναι το μόνιμο στοιχείο του χαρακτήρα που προκύπτει από συνήθεια ή επαναλαμβανόμενη άσκηση. Μάλιστα η ποιότητα των έξεων εξαρτάται από την ποιότητα των ενεργειών. Άρα, δεν αρκεί να χαρακτηρίζουμε τις αρετές έξεις, αφού αυτές διακρίνονται σε καλές και κακές, αλλά να βρούμε το ιδιαίτερο εκείνο γνώρισμα, την ειδοποιό διαφορά που τις διαφοροποιεί από τις άλλες έξεις.

Επιπλέον η αρετή είναι «προαιρετική». Αποτελεί δηλαδή ελεύθερη και έλλογη βούληση, στοιχείο που αποτελεί βασική προϋπόθεση, για να κάνει ο άνθρωπος σωστή επιλογή ενεργειών και να κατακτήσει το μέτρο αποφεύγοντας τις ακρότητες, δηλαδή την υπερβολή και την έλλειψη. Την ευθύνη, λοιπόν, για την κατάκτηση της ηθικής αρετής την έχει ο ίδιος ο άνθρωπος. Αν ο δρόμος προς την αρετή δεν ήταν αποτέλεσμα ελεύθερης βούλησης, αλλά καταναγκασμού, τότε η αρετή δεν θα είχε καμία αξία για τον άνθρωπο. Επανειλημμένα υπογραμμίζεται από τον Αριστοτέλη η σημασία της *προαιρέσεως* για την ύπαρξη της αρετής. Σε ένα άλλο χωρίο του ίδιου έργου διαβάζουμε τους αναγκαίους όρους για να χαρακτηρισθεί μια πράξη ενάρετη: ο άνθρωπος πρέπει να έχει α) συνείδηση της πράξης του (*εἰδώς*), β) την ανάλογη [προαίρεση](http://ebooks.edu.gr/modules/ebook/show.php/DSGL-C128/681/4517,20398/indexD_11.htm#proairesi) (*προαιρούμενος*), γ) σιγουριά και σταθερότητα στην πραγματοποίησή της (*βεβαίως καὶ ἀμετακινήτως*).

Στη συνέχεια ο Αριστοτέλης επισημαίνει πως η αρετή –που βρίσκεται στη μεσότητα με βάση το υποκειμενικό κριτήριο-καθορίζεται με τη λογική και μάλιστα με τη λογική του φρόνιμου , συνετού ανθρώπου. («ὡρισμένῃ λόγῳ καὶ ᾧ ἂν ὁ φρόνιμος ὁρίσειεν») . Λόγος είναι ο νόμος που συνηθίζει τους πολίτες να ενεργούν ενάρετα· έπειτα έρχεται η λογική, η φρόνηση, που βοηθά τον νόμο και τελειοποιεί το έργο του. Παράλληλα στον φρόνιμο άνθρωπο ενώνονται και συνυπάρχουν όλες οι αρετές. Όταν υπάρχει η φρόνηση, γράφει αλλού ο Αριστοτέλης, όλες οι αρετές θα υπάρξουν. Οι διάφορες αρετές δείχνουν πώς αντιδρά ο φρόνιμος στις διάφορες περιστάσεις· αν λείψει μια αρετή, αποδιοργανώνεται το όλον. Έτσι ο ηθικά *σπουδαῖος* αποτελεί μέτρο σύγκρισης για τους άλλους.

**Β3. α )** 1 ε, 2 β

**β)** Ευδαιμονία:  «ἡ εὐδαιμονία ἐστὶ ψυχῆς ἐνέργειά τις κατ᾿ ἀρετὴν τελείαν». Ενέργεια λοιπόν, κατά τον Αριστοτέλη, η ευδαιμονία του ανθρώπου, όχι κατάσταση, και πάντως ενέργεια της ψυχής του, με τους κανόνες της τέλειας αρετής.

Ευβουλία: Στο πρώτο μέρος του διαλόγου, στην αρχή της συζήτησης, ο Σωκράτης πλησιάζει τον Πρωταγόρα και, εξ ονόματος του Ιπποκράτη, αρχίζει να τον ρωτά τι ακριβώς θα μάθει ο νεαρός αν γίνει μαθητής του. Ο Πρωταγόρας απαντά πως, ως σοφιστής, είναι σε θέση να καθοδηγήσει τον Ιπποκράτη έτσι, ώστε να βελτιώνεται συνεχώς. Ο μαθητής θα αποκτήσει τελικά την ικανότητα να σκέφτεται και να αποφασίζει σωστά (*εὐβουλία*) για κάθε θέμα που έχει σχέση τόσο με τον ιδιωτικό βίο (*τῶν οἰκείων*), όσο και με τον δημόσιο (το *πράττειν* και *λέγειν* στις υποθέσεις της πόλης).

**Β4. ῥᾳστώνη:** ῥᾴδιον

**ἔντευξις:** ἀποτυχεῖν

**ἐξουσία:** ἔστιν

**σώφρων:** φρόνιμος

**ἀνύπαρκτος:** ἀρχομένῳ

**πρόσχημα:** ὑπερέχει

**συλλήβδην:** λαμβάνουσι

**ταγός:** προστάξει

**συμβόλαιον:** ὑπερβολὴν

**ἐμμονή:** μοναχῶς

**Αδίδακτο κείμενο**

**Γ1.** Τη μάχη δε θα κάνω στον κόλπο, όσο εξαρτάται από τη θέλησή μου ούτε θα εισπλεύσω σε αυτόν. Γιατί βλέπω ότι απέναντι σε πολλά πλοία με άπειρα πληρώματα ο στενός χώρος δεν συμφέρει τα λίγα πλοία με έμπειρα πληρώματα και τα οποία πλέουν καλύτερα / πιο ευέλικτα. Γιατί ούτε θα μπορούσε κάποιος να επιτεθεί όπως πρέπει με έμβολο αν δεν βλέπει τους εχθρούς από μακριά, ούτε θα μπορούσε να αποχωρήσει στο σωστό χρόνο αν πιέζεται. Και δεν γίνονται διασπάσεις της εχθρικής γραμμής ούτε πισωγυρίσματα, τα οποία ακριβώς είναι κατορθώματα πλοίων που πλέουν καλύτερα / πιο ευέλικτα, αλλά θα μπορούσε να είναι αναγκαίο η ναυμαχία να καταστεί πεζομαχία.

**Γ2.** ἑκουσῶν

ὁρῷεν

νηί

εὖ

ἔπλεις

ξυνένεγκε

ἀποκεχωρηκέναι

διέκπλου

αἷσπερ

καθιστῇ

**Γ3. α. ἐν τῷ κόλπῳ:** εμπρόθετος επιρρηματικός προσδιορισμός του τόπου στο **ποιήσομαι τὸν δὲ ἀγῶνα**

**ἑκών εἶναι:** απόλυτο απαρέμφατο

**ναυσί:** αντικείμενο στο **οὐ ξυμφέρει**

**τῶν πολεμίων:** ονοματικός ετερόπτωτος προσδιορισμός, γενική αντικειμενική στο **πρόσοψιν**

**καθίστασθαι:** τελικό απαρέμφατο, υποκείμενο στην απρόσωπη έκφραση **ἀνάγκη ἄν εἴη**

**πεζομαχίαν:** κατηγορούμενο στο υποκείμενο ναυμαχίαν μέσω του συνδετικού **καθίστασθαι**

**Γ3. β.** ἔχων= εἰ μὴ ἔχοι

πλεουσῶν= αἵ πλέουσι

ΤΙΣ ΑΠΑΝΤΗΣΕΙΣ ΕΠΙΜΕΛΗΘΗΚΕ Ο ΤΟΜΕΑΣ ΤΩΝ ΦΙΛΟΛΟΓΩΝ ΤΩΝ ΦΡΟΝΤΙΣΤΗΡΙΩΝ

**«ΟΜΟΚΕΝΤΡΟ» ΚΑΙ «ΑΝΘΡΩΠΙΣΤΙΚΕΣ ΣΠΟΥΔΕΣ» ΦΛΩΡΟΠΟΥΛΟΥ**

[**www.floropoulos.gr**](http://www.floropoulos.gr)

**ΕΥΑΓΓΕΛΟΥ Μ. – ΛΙΑΒΑΡΗ Α. – ΧΑΝΙΩΤΗ Ν. – ΧΑΤΖΗΤΣΟΜΠΑΝΗ Μ.**